«Шапсыгъхэм» Абхъазым зыкъыщагъэлъагъуэ
Лазаревскэ щIыналъэм Адыгэ щэнхабзэмкIэ дэт центрым и унафэщI Хеишхуэ Русланрэ «Шапсыгъхэр» къэфакIуэ гупымрэ иджыблагъэ Абхъазым щыхьэщIащ.
Хеишхуэ Руслан, Зантарие Владимир, КIэкIыхъу Мэжид. — Ди щIэблэр зэрыдгъэцIыхуным и мыхьэнэр инщ. Дэ ди къуэпсыр зыщ. Ди адэжьхэр зэкъуэту щытащ, дяпэкIи, Тхьэм жиIэмэ, дызэкъуэтынущ.
Абхъазым дызэрыкIуар зи жэрдэмыр ансамблым хэт ныбжьыщIэхэм я адэ-анэхэращ. Iуэхур къыддиIыгъащ щIыналъэм и «Адыгэ хасэм» и унафэщI КIэкIыхъу Мэжид. КъэфакIуэ гупым заужьын папщIэ я зэфIэкIыр щIыпIэ нэхъыбэм щагъэлъэгъуэн, адрейхэм я утыку итыкIэми еплъын хуейщ. Мыхьэнэшхуэ иIэщ ныбжьыщIэхэм а щIыналъэм и дахагъэр, и цIыхухэм я гуапагъэр я нэкIэ зэралъэгъуам, — жеIэ Хеишхуэ Руслан.
«Шапсыгъхэм» Абхъазым ныбжьэгъу куэд щаIэщ. Илъэс зыбжанэ ипэкIэ абыхэм Абхъазым и щIыналъэхэмрэ къалэхэмрэ зыкъыщагъэлъэгъуауэ щытащ. Иджы «Зэныбжьэгъугъэм и концерт» фIэщыгъэм щIэт пшыхь къызэрагъэпэщащ Гагрэ щыIэ «Афыртын» («Гъуэжькуий») къэфакIуэ гупым дэщIыгъуу.
— Абхъазым зыкъыщыбгъэлъэгъуэну тыншкъым. Ар жэуаплыныгъэ ин зыпылъ Iуэхущ, лъэпкъ къафэр фIыуэ ялъагъурэ хащIыкIыу куэд щопсэу абы. Дэ зыкъыщыдгъэлъэгъуар Абхъазым и япэ президент Ардзинбэ Владислав и цIэр зезыхьэ музейращ. ЦIыху куэд дыдэ къекIуэлIат абы, — къыддогуашэ Руслан.
Концертыр къызэзыгъэпэщахэм яхэтащ Абхъазым щыIэ «Адыгэ Хасэм» хэтхэу АфIэунэ МуIэед, Жэткэр Зиуар, Къардэн Наурхъан сымэ, Абхъазым цIыхубэ творчествэмкIэ и центрым и унафэщI Кварчие Нурий, «Афыртын» ансамблым и унафэщI, Абхъазым щIыхь зиIэ и артист Кецбэ Лев, Абхъазым щIыхь зиIэ и артист Шамбэ Закан, Зауэ щIыхьым и музейм и унафэщI Бейе Мзие сымэ.
Шапсыгъым икIа хьэщIэхэм Абхъазым и унафэщIым къыбгъэдэкIыу фIэхъус къарихащ президентым и чэнджэщэгъу Зантарие Владимир.
— Абхъазхэм адыгэ лъэпкъым яхуэтщI пщIэр гъунэншэщ. Быдэу си фIэщ мэхъу мыпхуэдэ зэIущIэхэм къызэрыпащэнур. Зауэм текIуэныгъэ къызэрыщытхьрэ илъэс 25-рэ зэрырикъур дгъэлъэпIэну зыхудогъэхьэзырри, ди къуэш лъэпкъхэм а махуэр къыддаIыгъыну фыкъыдогъэблагъэ. Ди текIуэныгъэр ди зэкъуэтыныгъэм и щыхьэтщ, абы и лъабжьэри пасэ зэманым къыщожьэ, къыхигъэщащ Зантарие Владимир.
Ансамблым хэт цIыкIухэм я фащэкIи я утыку итыкIэкIи ядэбгъуэн щыIэтэкъым. «Шапсыгъхэр», «Афыртын» гупхэм зызэрахъуэкIыурэ щхьэж и лъэпкъ щэнхабзэм иIэ щхьэхуэныгъэхэр ягъэлъэгъуащ.
— ЛъэпкъитIым я щIэблэм нэгузыужь пшыхь гухэхъуэу ди пащхьэ къралъхьащ,- къыхигъэщащ Кецбэ Лев. — «Афыртын» ансамблыр къызэрызэрагъэпэщрэ илъэс 15 зэрырикъур мы гъэм и накъыгъэ мазэм Iэтауэ ягъэлъэпIащ. ИджыкIэ абы ныбжьыщIэ 200-м нэблагъэм зыщагъасэ. Хуабжьу дыщогуфIыкI ди щIэблэр лъэпкъ къафэм зэрыдихьэхым. НыбжьыщIэхэм яку зэныбжьэгъугъэ быдэ дэлъу къэгъэтэджыныр дэращ зи пщэрылъыр.
— Мыпхуэдэ щэнхабзэ зэдэгуашэ Iуэхухэм ди гуапэ дыдэу дыхэтщ. Дэ сыт хуэдэ зэманми дызэкъуэтащ икIи дызэрыIыгъынущ, — жиIащ КIэкIыхъу Мэжид къыщыпсалъэм.
Ныбэ Анзор.
